“คลีนเนอร์ยี่ เอบีพี” จับมือ “อมตะ ฟาซิลิตี้ฯ” หนุนพลังงานสะอาดในนิคมฯอย่างยั่งยืน
“คลีนเนอร์ยี่ เอบีพี” จับมือ “อมตะ ฟาซิลิตี้ เซอร์วิส” หนุนพลังงานสะอาด เสริมศักยภาพ นิคมฯ อมตะซิตี้ จ.ชลบุรี-ระยอง มุ่งสู่องค์กรปล่อยคาร์บอนสุทธิเป็นศูนย์อย่างยั่งยืน
“คลีนเนอร์ยี่ เอบีพี” จับมือ “อมตะ ฟาซิลิตี้ เซอร์วิส” หนุนพลังงานสะอาด เสริมศักยภาพ นิคมฯ อมตะซิตี้ จ.ชลบุรี-ระยอง มุ่งสู่องค์กรปล่อยคาร์บอนสุทธิเป็นศูนย์อย่างยั่งยืน
14 ต.ค. 2565

บริษัท คลีนเนอร์ยี่ เอบีพี จำกัด (Cleanergy ABP) นำโดย คุณอภิเชษฐ นุ้ยตูม ประธานเจ้าหน้าที่บริหาร ร่วมลงนามสัญญาพันธมิตรทางธุรกิจกับ บริษัท อมตะ ฟาซิลิตี้ เซอร์วิส จำกัด (Amata Facility Services) นำโดย คุณอัครเรศร์ ชูช่วย กรรมการผู้จัดการ ในโครงการผลิตและจำหน่ายไฟฟ้าจากพลังงานแสงอาทิตย์ชนิดติดตั้งบนหลังคา หรือโซลาร์ รูฟท็อป (Solar rooftop) ให้แก่กลุ่มลูกค้าอุตสาหกรรม ภายในนิคมอุตสาหกรรมอมตะซิตี้ ชลบุรี และนิคมอุตสาหกรรมอมตะซิตี้ ระยอง เพื่อสนับสนุนการใช้พลังงานสะอาดในภาคอุตสาหกรรมของประเทศไทย มุ่งสู่องค์กรที่ปล่อยคาร์บอนสุทธิเป็นศูนย์ (Net-Zero Carbon Emissions) ตามแนวทางการดำเนินธุรกิจอย่างยั่งยืน พิธีลงนามดังกล่าวจัดขึ้น ณ อาคารอมตะ เซอร์วิส เซ็นเตอร์ นิคมอุตสาหกรรมอมตะซิตี้ ชลบุรี
ด้านคุณอภิเชษฐ นุ้ยตูม ประธานเจ้าหน้าที่บริหาร บริษัท คลีนเนอร์ยี่ เอบีพี จำกัด เปิดเผยว่า “บริษัท คลีนเนอร์ยี่ เอบีพี จำกัด เป็นบริษัทร่วมทุนระหว่างบริษัท อมตะ บี.กริม เพาเวอร์ จำกัด (Amata B.Grimm Power) และบริษัท เอสซีจี คลีนเนอร์ยี่ จำกัด (SCG Cleanergy) ดำเนินธุรกิจผลิตและจำหน่ายไฟฟ้าจากโซลาร์ รูฟท็อป ด้วยเทคโนโลยีที่มีประสิทธิภาพและนวัตกรรมที่ทันสมัย เพื่อเสริมศักยภาพและความสามารถในการแข่งขันทางธุรกิจให้กับกลุ่มลูกค้าในนิคมอุตสาหกรรม พร้อมดูแลสิ่งแวดล้อมไปพร้อมๆ กัน ด้วยการส่งเสริมการใช้พลังงานทดแทน เพิ่มการกักเก็บพลังงานสะอาด ก้าวสู่เป้าหมายสำคัญในการลดก๊าซเรือนกระจกและลดการปล่อยก๊าซคาร์บอนไดออกไซด์ในระยะยาว ตามแนวทางการดำเนินธุรกิจอย่างยั่งยืนในทุกมิติ ทั้งด้านเศรษฐกิจ สังคม และสิ่งแวดล้อม”
ส่วนคุณอัครเรศร์ ชูช่วย กรรมการผู้จัดการ บริษัท อมตะ ฟาซิลิตี้ เซอร์วิส จำกัด (ซึ่งเป็นบริษัทย่อยของบมจ.อมตะ คอร์ปอเรชัน หรือ AMATA) เปิดเผยว่า “อมตะ ฟาซิลิตี้ เซอร์วิส เป็นผู้ให้บริการด้านสาธารณูปโภคแบบครบวงจรในนิคมอุตสาหกรรมอมตะซิตี้ ชลบุรี และ นิคมอุตสาหกรรมอมตะซิตี้ ระยอง มีสถานประกอบการมากกว่า 1,000 ราย ภายในพื้นที่มากกว่า 30,000 ไร่ อมตะ ฟาซิลิตี้ เซอร์วิส จึงมองหาพันธมิตรที่มองเห็นภาพเดียวกัน มีแนวคิดในการดำเนินธุรกิจด้านพลังงานทางเลือก ที่ตระหนักถึงการดูแลสังคมและสิ่งแวดล้อม ความร่วมมือกับ คลีนเนอร์ยี่ เอบีพี ซึ่งเป็นผู้ผลิตและจำหน่ายไฟฟ้าด้วยนวัตกรรมเทคโนโลยีที่มีประสิทธิภาพและทันสมัย จึงตอบโจทย์ที่ชัดเจนทั้งด้านการดำเนินธุรกิจ ความรับผิดชอบต่อสังคม และเป็นมิตรต่อสิ่งแวดล้อม”